สรรพสามิตฟุ้งเศรษฐกิจรีดภาษีถล่มทลาย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — สรรพสามิตคุยปีนี้รีดภาษีเกิน 3.66 แสนล้านแน่ ลุยแก้กฎหมาย
นายอารีพงศ์ ภู่ชอุ่ม อธิบดีกรมสรรพสามิต เปิดเผยว่า การเก็บภาษีของกรมสรรพสามิตในปีนี้จะสูงเกินกว่าเป้าตามเอกสารงบประมาณที่ทำไว้ 2.91 แสนล้านบาท ซึ่งเป็นประมาณการก่อนจะมีการขึ้นภาษีสุรา ภาษีน้ำมัน และยาสูบอย่างน้อย 78 หมื่นล้านบาท 
ล่าสุด กรมสรรพสามิตได้ปรับเป้าหมายใหม่ว่าจะจัดเก็บภาษีรวมทั้งสิ้น 3.66 แสนล้านบาท แต่ก็คิดว่าจะทำได้สูงกว่าเป้าใหม่ที่ตั้งไว้ เพราะขณะนี้อุตสาหกรรมรถยนต์ฟื้นตัวมาก ยอดขายในงานมอเตอร์โชว์ทำได้สูง ขณะที่น้ำมัน สุรา และเบียร์ ก็จัดเก็บได้เกินเป้าที่ตั้งไว้
อย่างไรก็ตาม การเก็บภาษีสรรพสามิตบุหรี่ยังต่ำกว่าเป้า แม้จะปรับขึ้นภาษีไปก่อนนี้ สาเหตุน่าจะมาจากการสูบบุหรี่ที่ลดลง เพราะมีการรณรงค์และการเข้าไปดูแลการลักลอบตามแนวชายแดน ทำให้ยอดขายบุหรี่ลดลง ทั้งบุหรี่ภายในประเทศและบุหรี่นำเข้าจากต่างประเทศ
นายอารีพงศ์ กล่าวอีกว่า กรมอยู่ระหว่างการแก้ไขกฎหมายสรรพ สามิต รวม 5 ฉบับ ประกอบด้วย พระราชบัญญัติ (พ.ร.บ.) ภาษีสรรพสามิต พ.ศ. 2527 พ.ร.บ.พิกัดอัตราภาษีสรรพสามิต พ.ศ. 2527 พ.ร.บ.สุรา พ.ศ. 2493 พ.ร.บ.ยาสูบ พ.ศ. 2509 และ พ.ร.บ.ไพ่ พ.ศ. 2486 โดยจะเสนอให้ รมว.คลังพิจารณาและเสนอเรื่องต่อ ครม.เพื่อพิจารณาแก้ไขกฎหมายให้ทันสมัยขึ้น 
ทั้งนี้ การแก้ไขกฎหมายเพื่อสร้างความชัดเจนในการจัดเก็บภาษี สร้างความเป็นธรรมกับผู้ประกอบการ เพิ่มขีดความสามารถในการแข่งขันของผู้ประกอบการ และจะมีการพิจารณาในเรื่องการคิดภาษีหน้าโรงงานและภาษีจากการขาย